ભારતીય ટીમના સુકાની વિરાટ કોહલીએ પોતાના કારકિર્દીની 30 મી સદી પૂરી કરી હતી, આ સાથે વિરાટ કોહલીએ ઓસ્ટ્રેલિયાના પૂર્વ કપ્તાન રિકી પોન્ટિંગના રેકોર્ડની પણ બરોબરી કરી હતી. શ્રીલંકા સામે કોલંબોમાં રવિવારે રમાયેલી પાંચમી વન ડેમાં સદી ફટકારતાની સાથે જ ભારતીય સુકાની વિરાટ કોહલીએ પોતાની વન ડે કરિયરમાં 30 મી સદી પૂરી કરી છે. ઉલ્લેખનીય છે કે, વિરાટ કોહલીએ આ પહેલા ચોથી વન ડે મેચમાં 29 મી સદી ફટકારીને શ્રીલંકાના પૂર્વ વિસ્ફોટક બેટસમેન સનત જયસૂર્યાને પાછળ મૂક્યો હતો. જયસૂર્યાએ પોતાની વન ડે કરિયરમાં 445 મેચ રમી હતી. આ દરમિયાન તેણે 28 સદી ફટકારી હતી. જ્યારે કોહલીએ પોતાની 185 મી વન ડે મેચમાં 29 સદી પૂરી કરીને જયસૂર્યાથી આગળ નીકળી ગયો હતો.